CELEX: 32021R2236
Language: lt
Date: 2021-12-15 00:00:00
Title: Komisijos įgyvendinimo reglamentas (Es) 2021/2236 2021 m. gruodžio 15 d. dėl konkrečių Europos Parlamento ir Tarybos reglamento (ES) 2021/1529, kuriuo nustatoma Pasirengimo narystei paramos priemonė (PNPP III), įgyvendinimo taisyklių

2021 12 16   
               
               
                  LT
               
               
                  Europos Sąjungos oficialusis leidinys
               
               
                  L 450/10
               
            
         KOMISIJOS ĮGYVENDINIMO REGLAMENTAS (Es) 2021/2236
         2021 m. gruodžio 15 d.
         dėl konkrečių Europos Parlamento ir Tarybos reglamento (ES) 2021/1529, kuriuo nustatoma Pasirengimo narystei paramos priemonė (PNPP III), įgyvendinimo taisyklių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. rugsėjo 15 d. Europos Parlamento ir Tarybos reglamentą (ES) 2021/1529, kuriuo nustatoma Pasirengimo narystei paramos priemonė (PNPP III) (1), ypač į jo 16 straipsnį,
         kadangi:
         
                     (1)
                  
                  
                     Europos Parlamento ir Tarybos reglamente (ES) 2021/947 (2) nustatytos paramos įgyvendinimo taisyklės ir procedūros, taikomos PNPP III paramai. Reglamento 2021/1529 52 konstatuojamąja dalimi ir 16 straipsniu Komisijai suteikiami įgaliojimai nustatyti konkrečias taisykles, kuriomis nustatomos vienodos reglamento įgyvendinimo sąlygos. Turėtų būti nustatytos konkrečios taisyklės, taikomos konkrečiais atvejais, visų pirma netiesioginio valdymo su Reglamento (ES) 2021/1529 I priede išvardytais paramos gavėjais (PNPP III paramos gavėjai), Reglamento (ES) 2021/1529 2 straipsnio b punkte apibrėžto tarpvalstybinio bendradarbiavimo ir paramos kaimo plėtrai srityse;
                  
               
                     (2)
                  
                  
                     siekiant užtikrinti, kad pasirengimo narystei paramą visi PNPP III paramos gavėjai įgyvendintų vienodai ir laikydamiesi patikimo finansų valdymo principo, Komisija ir PNPP III paramos gavėjai turėtų sudaryti finansinius partnerystės pagrindų susitarimus ir sektorių susitarimus, kuriuose turėtų būti išdėstyti jų bendradarbiavimo pagal šį reglamentą principai;
                  
               
                     (3)
                  
                  
                     Komisija turėtų remti PNPP III paramos gavėjų pastangas plėtoti savo gebėjimus valdyti Sąjungos lėšas laikantis Sąjungos teisės aktuose nustatytų principų ir taisyklių. Šiuo tikslu, kai tinkama, Komisija turėtų pavesti biudžeto vykdymo užduotis PNPP III paramos gavėjams;
                  
               
                     (4)
                  
                  
                     būtina nustatyti konkrečias taisykles, pagal kurias PNPP III paramos gavėjams būtų pavedamos biudžeto vykdymo užduotys pagal Europos Parlamento ir Tarybos reglamentą (ES, Euratomas) 2018/1046 (3);
                  
               
                     (5)
                  
                  
                     būtina nustatyti išsamias PNPP III paramos gavėjų stebėsenos ir vertinimo, kai PNPP III parama įgyvendinama netiesioginio valdymo būdu, taisykles;
                  
               
                     (6)
                  
                  
                     būtina nustatyti konkrečias ataskaitų teikimo taisykles siekiant dar išsamiau išdėstyti ataskaitų teikimo reikalavimus, kurių turi laikytis PNPP III paramos gavėjai;
                  
               
                     (7)
                  
                  
                     PNPP III toliau rems sektorių koordinavimo ir stebėsenos sistemų, proporcingų PNPP paramos gavėjo atsakomybei, kūrimą ir stiprinimą. Gali toliau veikti struktūros, įsteigtos laikantis sektorinio požiūrio pagal PNPP ir PNPP II, ir, jeigu tai galima pagrįsti PNPP paramos gavėjo atsakomybe, turėtų būti įsteigti nauji sektorių stebėsenos komitetai;
                  
               
                     (8)
                  
                  
                     būtina nustatyti konkrečias taisykles, pagal kurias nustatomos finansinės pataisos ir procedūra, kuri turi būti taikoma PNPP III paramos gavėjams įgyvendinant PNPP III paramą netiesioginio valdymo būdu;
                  
               
                     (9)
                  
                  
                     PNPP III parama turėtų būti naudojama PNPP III paramos gavėjų tarpvalstybiniam bendradarbiavimui skatinti. Tikras PNPP III paramos gavėjų tarpvalstybinis bendradarbiavimas turėtų apimti bendrą veiklą plėtojant, įgyvendinant ir finansuojant veiksmus, kuriais siekiama sustiprinti kaimyninius ryšius, užmegzti tvarią partnerystę socialinės ir ekonominės plėtros srityse ar pašalinti kliūtis tokiai plėtrai;
                  
               
                     (10)
                  
                  
                     todėl būtina nustatyti vienodas PNPP III paramos gavėjų tarpvalstybinio bendradarbiavimo valdymo taisykles, įskaitant tarpvalstybinių bendradarbiavimo programų valdyme dalyvaujančių struktūrų ir institucijų vaidmenis ir atsakomybę;
                  
               
                     (11)
                  
                  
                     šis įgyvendinimo reglamentas neturėtų būti taikomas, kai tarpvalstybiniu mastu bendradarbiauja viena ar daugiau valstybių narių ir vienas ar daugiau PNPP III paramos gavėjų, kaip apibrėžta Reglamento (ES) 2021/1529 2 straipsnio a punkte, išskyrus tada, kai pagal Europos Parlamento ir Tarybos reglamento (ES) 2021/1059 (4) 59 straipsnį sudarytuose finansavimo susitarimuose yra nuorodų į šį įgyvendinimo reglamentą, konkretų finansinį partnerystės pagrindų susitarimą ar konkrečią jo nuostatą;
                  
               
                     (12)
                  
                  
                     parama kaimo plėtrai pagal PNPP III turėtų didinti žemės ūkio maisto produktų sektoriaus konkurencingumą ir skatinti laipsnišką derinimą su Sąjungos bendros žemės ūkio politikos acquis. Būtinos konkrečios taisyklės, taikytinos finansuojant pagalbą, panašią į Europos žemės ūkio fondo kaimo plėtrai lėšomis finansuojamą pagalbą, taip pat būtinos valdymo ir kontrolės sistemos, atitinkančios gero valdymo principus ir panašaus pobūdžio funkcijas valstybėse narėse atliekančias panašias struktūras;
                  
               
                     (13)
                  
                  
                     kad būtų galima laiku parengti ir įgyvendinti 2021 m. PNPP III programas, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (14)
                  
                  
                     šiame reglamente nustatytos priemonės atitinka PNPP III komiteto nuomonę,
                  
               PRIĖMĖ ŠĮ REGLAMENTĄ:
         I ANTRAŠTINĖ DALIS
         
            DALYKAS IR BENDRA PNPP PARAMOS ĮGYVENDINIMO SISTEMA
         
         
            1 straipsnis
            Dalykas ir taikymo sritis
            Šiuo reglamentu nustatomos konkrečios taisyklės, kuriomis apibrėžiamos vienodos Reglamento (ES) 2021/1529 įgyvendinimo sąlygos, susijusios su PNPP III paramos įgyvendinimo struktūra, netiesioginiu valdymu su PNPP III paramos gavėjais, ir konkrečios taisyklės, susijusios su tarpvalstybiniu bendradarbiavimu ir žemės ūkio bei kaimo plėtros parama. šis įgyvendinimo reglamentas netaikomas, kai tarpvalstybiniu mastu bendradarbiauja viena ar daugiau valstybių narių ir vienas ar daugiau PNPP III paramos gavėjų, kaip apibrėžta Reglamento (ES) 2021/1529 2 straipsnio a punkte, išskyrus tada, kai pagal Europos Parlamento ir Tarybos reglamento (ES) 2021/1059 59 straipsnį sudarytuose finansavimo susitarimuose yra nuorodų į šį įgyvendinimo reglamentą, konkretų finansinį partnerystės pagrindų susitarimą ar konkrečią jo nuostatą;
         
         
            2 straipsnis
            Apibrėžtys
            Šiame reglamente vartojamų terminų apibrėžtys:
            
                        a)
                     
                     
                        PNPP III paramos gavėjas – vienas iš paramos gavėjų, išvardytų Reglamento (ES) 2021/1529 I priede;
                     
                  
                        b)
                     
                     
                        finansinis partnerystės pagrindų susitarimas – Komisijos ir PNPP III paramos gavėjo susitarimas, kuriuo nustatyti PNPP III paramos gavėjo ir Komisijos finansinio bendradarbiavimo pagal šį reglamentą principai;
                     
                  
                        c)
                     
                     
                        sektorių susitarimas – Komisijos ir PNPP III paramos gavėjo susitarimas įgyvendinti konkrečią PNPP III programą, kuriame išdėstytos taikytinos taisyklės ir procedūros, kurių nėra finansiniame partnerystės pagrindų susitarime ar finansavimo susitarimuose;
                     
                  
                        d)
                     
                     
                        finansavimo susitarimas – Komisijos ir PNPP III paramos gavėjo metinis arba daugiametis susitarimas PNPP III paramai įgyvendinti;
                     
                  
                        e)
                     
                     
                        institucija – PNPP III paramos gavėjo arba valstybės narės centrinio, regiono arba vietos lygmens viešasis subjektas arba įstaiga;
                     
                  
                        f)
                     
                     
                        didelis projektas – projektas, kuris apima įvairius darbus, veiklą ar paslaugas ir kuris yra skirtas apibrėžtai ir nedalomai tikslaus ekonominio ar techninio pobūdžio užduočiai įgyvendinti, turi tiksliai apibrėžtus tikslus ir visos jo išlaidos viršija numatytąsias finansiniame partnerystės pagrindų susitarime;
                     
                  
                        g)
                     
                     
                        paramos gavėjas – viešasis arba privatusis subjektas, atsakingas už veiksmų pagal tarpvalstybinio bendradarbiavimo programą inicijavimą ir įgyvendinimą;
                     
                  
                        h)
                     
                     
                        veiksmas – projektas, sutartis arba grupė projektų, kuriuos atrenka atitinkamos programos perkančioji institucija arba kurie atrenkami jos atsakomybe ir kuriais siekiama prioriteto arba prioritetų, su kuriuo (-iais) jie susiję, tikslų;
                     
                  
                        i)
                     
                     
                        pagrindinis PNPP III paramos gavėjas – pagrindiniu gavėju paskirtas ir todėl priimantis tarpvalstybinėje programoje dalyvaujančią perkančiąją organizaciją PNPP III paramos gavėjas.
                     
                  
         
            3 straipsnis
            Sąjungos finansavimo principai
            PNPP III siekiama remti PNPP III paramos gavėjus jiems priimant ir įgyvendinant reformas, kaip nurodyta Reglamento (ES) 2021/1529 3 straipsnyje. Konkrečioms programoms ir atskiriems veiksmams finansuoti gali prireikti tiek PNPP III paramos gavėjo, tiek Sąjungos finansinių įnašų.
         
         
            4 straipsnis
            Atsakomybės principas
            
               1.   Atsakomybė už PNPP III paramos programavimą ir įgyvendinimą visų pirma tenka PNPP III paramos gavėjui.
            
            
               2.   PNPP III paramos gavėjas paskiria nacionalinį PNPP koordinatorių (NPNPPK).
            
            
               3.   NPNPPK užtikrina glaudų PNPP III paramos naudojimo ir bendro stojimo proceso ryšį.
            
            
               4.   NPNPPK yra pagrindinis Komisijos partneris, padedantis vykdyti bendrą programavimo koordinavimo procesą laikantis Reglamento (ES) 2021/1529 7 straipsnyje nurodytos PNPP III programavimo sistemos (toliau – PNPP III programavimo sistema) tikslų bei teminių prioritetų ir PNPP III paramos įgyvendinimo, vertinimo ir ataskaitų teikimo stebėseną, įskaitant koordinavimą PNPP III paramos gavėjo administracijoje ir bendradarbiaujant su kitais paramos teikėjais. NPNPPK taip pat siekia, kad PNPP III paramos gavėjo administracija imtųsi visų reikiamų priemonių, kad būtų sudarytos sąlygos susijusioms programoms įgyvendinti.
            
            
               5.   NPNPPK koordinuoja PNPP III paramos gavėjų dalyvavimą atitinkamose teritorinio ir tarpvalstybinio bendradarbiavimo programose pagal Reglamentą (ES) 2021/1529 ir Europos Parlamento ir Tarybos reglamentą (ES) 2021/1059. NPNPPK prireikus gali perduoti šią koordinavimo užduotį tarpvalstybinio bendradarbiavimo valdymui užtikrinti įsteigtai struktūrai.
            
            
               6.   NPNPPK yra aukšto rango PNPP III paramos gavėjo Vyriausybės arba centrinės administracijos atstovas su atitinkamais įgaliojimais.
            
         
         
            5 straipsnis
            Finansinis partnerystės pagrindų susitarimas, sektorių susitarimai ir finansavimo susitarimas
            
               1.   Komisija ir PNPP III paramos gavėjas sudaro finansinį partnerystės pagrindų susitarimą, kuriame išdėstomos konkrečios PNPP III paramos valdymo, kontrolės, priežiūros, stebėsenos, vertinimo, ataskaitų teikimo ir audito nuostatos, kuriomis PNPP III paramos gavėjas įpareigoja į savo teisinę sistemą perkelti atitinkamus Sąjungos reglamentavimo reikalavimus. Finansinį partnerystės pagrindų susitarimą gali papildyti sektorių susitarimai, kuriuose išdėstomos konkrečios PNPP III paramos valdymo ir įgyvendinimo konkrečiose politikos srityse arba programose nuostatos.
            
            
               2.   Išskyrus tinkamai pagrįstus atvejus, PNPP III parama PNPP III paramos gavėjui suteikiama tik po to, kai įsigalioja finansinis partnerystės pagrindų susitarimas ir, jei taikytina, taikomas sektorių susitarimas.
            
            
               3.   Finansavimo susitarimuose nustatomos PNPP III paramos teikimo sąlygos, įskaitant taikytinus PNPP III paramos įgyvendinimo metodus, įgyvendinimo terminus ir išlaidų tinkamumo finansuoti taisykles.
            
            
               4.   Tais atvejais, kai programas netiesioginio valdymo būdu įgyvendina PNPP III paramos gavėjas, finansinis partnerystės pagrindų susitarimas, jei taikytina, sektorių susitarimas ir visas finansavimo susitarimas turi atitikti Reglamento (ES, Euratomas) 2018/1046 129 straipsnį, 155 straipsnio 6 dalį ir 158 straipsnį.
            
            
               5.   Finansinis partnerystės pagrindų susitarimas taikomas visiems finansavimo susitarimams. Jei taikytina, sektorių susitarimai taikomi visiems finansavimo susitarimams, sudarytiems dėl politikos srities arba programos, kurioms taikomas sektorių susitarimas.
            
            
               6.   Be Reglamento (ES, Euratomas) 2018/1046 130 straipsnyje numatytų elementų, finansiniuose partnerystės pagrindų susitarimuose ir, jei taikytina, sektorių susitarimuose visų pirma nustatomos išsamios nuostatos dėl:
               
                           a)
                        
                        
                           PNPP III paramos valdymui, kontrolei, priežiūrai, stebėsenai, vertinimui, ataskaitų teikimui ir auditui reikalingų struktūrų ir institucijų, taip pat jų funkcijų ir atsakomybės;
                        
                     
                           b)
                        
                        
                           PNPP III paramos gavėjo struktūrų ir institucijų, kurios yra būtinos tam, kad būtų galima pavesti PNPP III paramos biudžeto vykdymo užduotis, steigimo sąlygų ir kontrolės reikalavimų;
                        
                     
                           c)
                        
                        
                           mokesčių, muitų ir rinkliavų taisyklių pagal Reglamento (ES) 2021/947 27 straipsnio 9 ir 10 dalis;
                        
                     
                           d)
                        
                        
                           mokėjimų, sąskaitų tikrinimo bei tvirtinimo ir finansinių pataisų procedūrų, nepanaudotų lėšų panaikinimo ir programų užbaigimo reikalavimų.
                        
                     
         
         
            6 straipsnis
            Ataskaitų teikimas
            Iki kitų finansinių metų vasario 15 d. NPNPPK pateikia Komisijai metinę finansinės pagalbos pagal PNPP III įgyvendinimo ataskaitą. Kiti ataskaitų teikimo reikalavimai nustatyti finansiniame partnerystės pagrindų susitarime.
         
         
            7 straipsnis
            PNPP stebėsenos komitetas
            
               1.   Komisija ir PNPP III paramos gavėjas turi įsteigti PNPP stebėsenos komitetą ne vėliau kaip šeši mėnesiai po pirmojo finansavimo susitarimo įsigaliojimo. Šis komitetas taip pat vykdo PNPP stebėsenos komiteto funkcijas pagal Tarybos reglamentą (EB) Nr. 1085/2006 (5) ir Europos Parlamento ir Tarybos reglamentą (ES) Nr. 231/2014 (6).
            
            
               2.   PNPP stebėsenos komitetas peržiūri visų veiksmų, kuriais siekiama finansavimo susitarimuose ir PNPP III programavimo sistemoje nustatytų rezultatų, įgyvendinimo bendrą veiksmingumą, efektyvumą, kokybę, nuoseklumą, koordinavimą ir atitiktį. Tuo tikslu, jei taikytina, jis remiasi 10 straipsnyje nurodytų sektorių stebėsenos komitetų ir kitų PNPP III paramos gavėjo centrinių koordinavimo struktūrų suteikta informacija.
            
            
               3.   PNPP stebėsenos komitetas yra sudarytas iš Komisijos, NPNPPK, kitų susijusių PNPP III paramos gavėjo institucijų ir įstaigų, ir, jei taikytina, dvišalės paramos teikėjų, tarptautinių organizacijų, tarptautinių finansų įstaigų ir kitų suinteresuotųjų subjektų, įskaitant pilietinės visuomenės ir privataus sektoriaus organizacijas, atstovų.
            
            
               4.   PNPP stebėsenos komiteto posėdžiams kartu pirmininkauja Komisijos ir NPNPPK atstovai.
            
            
               5.   PNPP stebėsenos komitetas priima savo darbo tvarkos taisykles.
            
            
               6.   PNPP stebėsenos komitetas susitinka bent kartą per metus. Komisijos arba PNPP III paramos gavėjo iniciatyva gali būti sušaukiami ad hoc posėdžiai, visų pirma skirti konkrečiai temai.
            
         
         II ANTRAŠTINĖ DALIS
         
            NETIESIOGINIS PNPP III PARAMOS GAVĖJŲ VYKDOMAS VALDYMAS
         
         
            8 straipsnis
            Struktūros ir institucijos
            
               1.   Jeigu PNPP III paramos gavėjas taiko netiesioginį valdymą, PNPP III paramos gavėjas įsteigia šias struktūras ir institucijas:
               
                           a)
                        
                        
                           nacionalinį PNPP koordinatorių (NPNPPK);
                        
                     
                           b)
                        
                        
                           nacionalinį įgaliojimus suteikiantį pareigūną (NĮSP);
                        
                     
                           c)
                        
                        
                           valdymo struktūrą, sudarytą iš NĮSP paramos biuro ir apskaitos įstaigos;
                        
                     
                           d)
                        
                        
                           vadovaujančiąją instituciją ir tarpines institucijas;
                        
                     
                           e)
                        
                        
                           audito instituciją.
                        
                     
            
               2.   1 dalyje nurodytų struktūrų vaidmenys ir atsakomybė apibrėžiami finansiniame partnerystės pagrindų susitarime.
            
            
               3.   PNPP III paramos gavėjas užtikrina tinkamą 1 dalyje nurodytų struktūrų ir institucijų pareigų atskyrimą.
            
         
         
            9 straipsnis
            Netiesioginis valdymas kartu su PNPP III paramos gavėju
            
               1.   Komisija, sudariusi finansavimo susitarimą pagal Reglamento (ES, Euratomas) 2018/1046 154 ir 158 straipsnius, gali teikti PNPP III paramą netiesioginio valdymo su PNPP III paramos gavėju būdu.
            
            
               2.   Prieš pasirašydama finansavimo susitarimą, Komisija gauna įrodymų, kad buvo įvykdytos Reglamento (ES, Euratomas) 2018/1046 154 straipsnio 4 dalies pirmos pastraipos a–f punktuose nustatytos sąlygos. Komisija taip pat užtikrina, kad būtų įsteigtos šio reglamento 8 straipsnyje nurodytos struktūros ir institucijos.
            
            
               3.   NĮSP prižiūri, kad 8 straipsnyje nurodytos struktūros ir institucijos nuolat laikytųsi šio straipsnio 2 dalyje nurodytų reikalavimų. Jeigu tų reikalavimų nesilaikoma, NĮSP nedelsdamas apie tai praneša Komisijai ir imasi tinkamų apsaugos priemonių atliktų mokėjimų arba pasirašytų sutarčių atžvilgiu.
            
            
               4.   Finansavimo susitarimu reglamentuojamos daugiametės programos, kurioms taikomos Reglamento (ES) 2021/947 30 straipsnio 3 dalies pirmos pastraipos nuostatos, įgyvendinamos netiesioginio valdymo su PNPP III paramos gavėjais būdu. Į sprendimus, kuriais patvirtinami daugiamečiai veiksmų planai, kaip nurodyta Reglamento (ES) 2021/947 23 straipsnyje, jei tinkama, įtraukiamas orientacinio pobūdžio didelių projektų sąrašas. Komisija taiko Reglamento (ES) 2021/947 30 straipsnio 3 dalies antrą ir trečią pastraipas, nebent sektorių ar finansavimo susitarime būtų nurodytas ankstesnis automatinio panaikinimo terminas.
            
            
               5.   Kaip nurodyta 4 dalyje, panaikinama suma sumažinama tokio dydžio sumomis, kurios būtų lygiavertės tai biudžetinio įsipareigojimo daliai, kurios atžvilgiu galioja viena iš šių sąlygų:
               
                           a)
                        
                        
                           veiksmas sustabdytas dėl teisinio proceso ar sustabdomąjį poveikį turinčio administracinio skundo;
                        
                     
                           b)
                        
                        
                           nebuvo įmanoma pateikti mokėjimo paraiškos dėl force majeure aplinkybių, labai paveikusių visos programos ar jos dalies įgyvendinimą.
                        
                     
                  Force majeure aplinkybes nurodantys PNPP III paramos gavėjai įrodo tiesioginį force majeure poveikį visos programos arba jos dalies įgyvendinimui.
            
            
               6.   PNPP III paramos gavėjas 6 straipsnyje nurodytoje metinėje ataskaitoje pateikia Komisijai informaciją apie šio straipsnio 5 dalies a ir b punktuose nurodytas sąlygas.
            
         
         
            10 straipsnis
            Sektorių stebėsenos komitetai
            
               1.   PNPP III paramos gavėjas turi įsteigti PNPP sektorių stebėsenos komitetus, kurie vykdo PNPP III paramos gavėjo netiesioginio valdymo būdu įgyvendinamų ir pagal Reglamentą (EB) Nr. 1085/2006, Reglamentą (ES) Nr. 231/2014 ir Reglamentą (ES) 2021/1529 konkrečiame sektoriuje finansuojamų metinių ir daugiamečių programų stebėseną. Tokie komitetai turi būti įsteigti ne vėliau kaip per šešis mėnesius nuo pirmojo finansavimo susitarimo įsigaliojimo tame sektoriuje momento.
            
            
               2.   Pagal proporcingumo principą, jeigu metinės programos įgyvendinamos netiesioginio valdymo būdu, finansavimo susitarimu gali būti panaikinta prievolė įsteigti PNPP sektoriaus stebėsenos komitetą.
            
            
               3.   Įsteigtas PNPP sektoriaus stebėsenos komitetas, be netiesioginio valdymo būdu įgyvendinamų daugiamečių programų, gali vykdyti kitų metinių programų, finansuojamų pagal Reglamentą (EB) Nr. 1085/2006, Reglamentą (ES) Nr. 231/2014 ir Reglamentą (ES) 2021/1529 ir įgyvendinamų tiesioginio arba netiesioginio valdymo būdu tame pačiame konkrečiame sektoriuje, stebėseną.
            
            
               4.   Tarpvalstybinio bendradarbiavimo programų atveju PNPP sektoriaus stebėsenos komiteto funkcijas atlieka 18 straipsnyje nurodytas Jungtinis stebėsenos komitetas.
            
            
               5.   Kiekvienas PNPP sektoriaus stebėsenos komitetas vykdo programos įgyvendinimo pažangos stebėseną. Jis peržiūri programos veiksmų įgyvendinimo efektyvumą, veiksmingumą, kokybę, nuoseklumą, koordinavimą ir atitiktį reikalavimams ir jų derėjimą su atitinkamomis strategijomis.
            
            
               6.   Kiekvienas PNPP sektoriaus stebėsenos komitetas priima savo darbo tvarkos taisykles.
            
            
               7.   PNPP sektoriaus stebėsenos komitetas yra sudarytas iš susijusių PNPP III paramos gavėjų institucijų ir įstaigų, kitų suinteresuotųjų subjektų, pavyzdžiui, ekonominių, socialinių ir aplinkosaugos partnerių, ir tarptautinių organizacijų, tarptautinių finansų įstaigų ir pilietinės visuomenės atstovų. Komiteto veikloje dalyvauja Komisija. PNPP sektoriaus stebėsenos komiteto posėdžiams pirmininkauja aukšto rango PNPP III paramos gavėjo atstovas. Priklausomai nuo politikos srities arba programos komiteto posėdžiams gali kartu pirmininkauti ir Komisija.
            
            
               8.   PNPP sektorių stebėsenos komitetai posėdžiauja bent du kartus per dvylika mėnesių.
            
         
         
            11 straipsnis
            PNPP III paramos gavėjo vertinimas pagal netiesioginį valdymą
            
               1.   PNPP III pagalbą netiesioginio valdymo būdu įgyvendinantis PNPP III paramos gavėjas yra atsakingas už savo valdomų programų vertinimą pagal Reglamento (ES, Euratomas) 2018/1046 34 straipsnį, Reglamento (ES) 2021/947 42 straipsnį ir taikomas Komisijos gaires.
            
            
               2.   PNPP III paramos gavėjas, konsultuodamasis su Komisija, parengia vertinimo planą, kuriame pristato vykdytiną vertinimo veiklą.
            
         
         
            12 straipsnis
            Komisijos atliekamos finansinės pataisos
            
               1.   Siekdama užtikrinti, kad PNPP III parama būtų panaudojama pagal taikomas taisykles, Komisija taiko finansinių pataisų mechanizmus.
            
            
               2.   Finansines klaidas gali tekti taisyti dėl bet kurios iš šių priežasčių:
               
                           a)
                        
                        
                           nustačius kokių nors klaidų, pažeidimų, sukčiavimo, korupcijos atvejų;
                        
                     
                           b)
                        
                        
                           nustačius PNPP III paramos gavėjo valdymo ir kontrolės sistemose ydų ar trūkumų;
                        
                     
                           c)
                        
                        
                           nesugebėjus pasiekti rezultatų arba veiksmo tvarumo, arba dėl abiejų priežasčių;
                        
                     
                           d)
                        
                        
                           Komisijai išanalizavus audito institucijos audito veiklos ataskaitas ir nuomones.
                        
                     
            
               3.   Jeigu Komisija nustato, kad programų, kurioms taikoma PNPP III, išlaidos buvo padarytos ir apmokėtos pažeidžiant taikomas taisykles, ji priima sprendimą, kokią sumą atskaityti iš Sąjungos finansavimo.
            
            
               4.   Prireikus 2 dalyje nurodytais atvejais finansinės pataisos atliekamos kompensavimo būdu.
            
            
               5.   Komisija finansines pataisas atlieka remdamasi netinkamai išleistų sumų nustatymu ir finansiniu poveikiu biudžetui. Jeigu tokios sumos negali būti tiksliai nustatytos, kad būtų galima taikyti individualias finansines pataisas, Komisija gali taikyti fiksuoto dydžio arba išvadų ekstrapoliacija paremtas pataisas. Priimdama sprendimą dėl pataisos sumos, Komisija atsižvelgia į 2 dalyje nurodyto atvejo pobūdį ir sunkumą ir (arba) mastą ir finansinius padarinius.
            
         
         
            13 straipsnis
            Sąskaitų tikrinimas ir pripažinimas
            Komisija, atlikusi finansiniame partnerystės pagrindų susitarime arba, kai taikoma, sektorių susitarime nustatytą sąskaitų tikrinimo ir pripažinimo procedūrą, įsitikina, kad sąskaitos yra išsamios, tikslios ir teisingos.
         
         III ANTRAŠTINĖ DALIS
         
            PNPP III PARAMOS GAVĖJŲ TARPVALSTYBINIS BENDRADARBIAVIMAS
         
         
            14 straipsnis
            Teminiai prioritetai ir bendras finansavimas
            
               1.   PNPP III paramos tarpvalstybiniam bendradarbiavimui teminiai prioritetai yra apibrėžti Reglamento (ES) 2021/1529 III priede.
            
            
               2.   Sąjungos bendro finansavimo kiekvienam teminiam prioritetui dalis yra ne didesnė kaip 85 % tinkamų finansuoti tarpvalstybinio bendradarbiavimo programos išlaidų.
            
         
         
            15 straipsnis
            Techninė pagalba
            
               1.   Pagal kiekvieną tarpvalstybinio bendradarbiavimo programą techninei pagalbai turi būti skirtas specialus biudžeto asignavimas, neviršijantis 10 % Sąjungos įnašo į tarpvalstybinio bendradarbiavimo programą.
               Techninės pagalbos veikla apima parengiamąją, valdymo, stebėsenos, vertinimo, informavimo, komunikacijos, tinklų kūrimo, ginčų sprendimo, kontrolės ir audito veiklą, susijusią su programos įgyvendinimu, ir veiklą administracinių programos įgyvendinimo gebėjimų stiprinimo srityje. Visų pirma, techninė pagalba gali būti teikiama siekiant finansuoti Jungtinį techninį sekretoriatą, paramos gavėjų administracinės naštos mažinimo priemones, įskaitant elektroninio keitimosi duomenimis sistemas, ir priemones, kuriomis siekiama stiprinti dalyvaujančių šalių ir paramos gavėjų institucijų gebėjimus, skatinti jas keistis geriausia patirtimi ir stiprinti jų gebėjimus valdyti PNPP III paramą.
            
            
               2.   Techninė pagalba taip pat gali būti susijusi su ankstesniais ir vėlesniais programavimo laikotarpiais.
            
         
         
            16 straipsnis
            Programavimas ir veiksmų atranka
            
               1.   Tarpvalstybinio bendradarbiavimo programas dalyvaujantys PNPP III paramos gavėjai rengia bendromis pastangomis pagal Komisijos pateiktą pavyzdinę programą ir teikia elektroniniu būdu Komisijai. Dalyvaujantys PNPP III paramos gavėjai ir Komisija susitaria dėl reikalavimus atitinkančių regionų, įtraukiamų į atitinkamą tarpvalstybinio bendradarbiavimo programą, sąrašo.
            
            
               2.   Atrinktais tarpvalstybinio bendradarbiavimo programų veiksmais turi būti daromas aiškus tarpvalstybinis poveikis ir nauda.
            
            
               3.   Tarpvalstybinio bendradarbiavimo programų veiksmus atrenka perkančioji organizacija skelbdama kvietimus teikti paraiškas, apimančias visą reikalavimus atitinkančią teritoriją.
            
            
               4.   Dalyvaujantys PNPP III paramos gavėjai taip pat gali nustatyti veiksmus, kurie neįtraukiami į kvietimą teikti paraiškas. Tokiu atveju veiksmai konkrečiai nurodomi 1 dalyje nurodytoje tarpvalstybinio bendradarbiavimo programoje.
            
            
               5.   Atrinktuose tarpvalstybinio bendradarbiavimo veiksmuose turi dalyvauti paramos gavėjai bent iš dviejų dalyvaujančių PNPP III paramos gavėjų. Paramos gavėjai bendradarbiauja rengdami ir įgyvendindami veiksmus. Be to, jie bendradarbiauja arba priimant darbuotojus, arba finansuojant veiksmus, arba tiek priimant darbuotojus, tiek finansuojant veiksmus.
            
            
               6.   Veiksmas gali būti įgyvendintas ir vieno dalyvaujančio PNPP III paramos gavėjo teritorijoje, jeigu nustatomas tarpvalstybinis poveikis ir nauda.
            
         
         
            17 straipsnis
            Paramos gavėjai
            
               1.   Paramos gavėjai įsteigiami PNPP III paramos gavėjo, dalyvaujančio programoje, teritorijoje.
            
            
               2.   Paramos gavėjai vieną iš jų paskiria pagrindiniu paramos gavėju. Pagrindinis paramos gavėjas užtikrina viso veiksmo įgyvendinimą, stebi, kad veiksmas būtų įgyvendintas laikantis sutartyje nustatytų sąlygų, ir su kitais naudos gavėjais nustato sąlygas, kuriomis užtikrinamas patikimas veiksmui skirtų lėšų valdymas, įskaitant nepagrįstai sumokėtų sumų susigrąžinimą.
            
         
         
            18 straipsnis
            Struktūros ir institucijos
            
               1.   PNPP III paramos gavėjams valdant tarpvalstybinio bendradarbiavimo programas dalyvauja šios struktūros:
               
                           a)
                        
                        
                           tarpvalstybinio bendradarbiavimo programoje dalyvaujančių PNPP III paramos gavėjų NPNPPK, kurie kartu yra atsakingi už tai, kad siūlomose tarpvalstybinio bendradarbiavimo programose nustatyti tikslai atitiktų PNPP III programavimo sistemos tikslus;
                        
                     
                           b)
                        
                        
                           pagrindinio PNPP III paramos gavėjo NĮSP ir 8 straipsnio 1 dalies c punkte nurodyta valdymo struktūra, kai tarpvalstybinė programa įgyvendinama netiesioginio valdymo būdu;
                        
                     
                           c)
                        
                        
                           tarpvalstybinio bendradarbiavimo struktūros visuose dalyvaujančiuose PNPP III paramos gavėjuose, kurie glaudžiai bendradarbiauja rengiant programą ir įgyvendinant atitinkamą tarpvalstybinio bendradarbiavimo programą. Jeigu tai netiesioginis valdymas, pagrindinio PNPP III paramos gavėjo tarpvalstybinio bendradarbiavimo struktūra atlieka 8 straipsnio 1 dalies d punkte nurodytos vadovaujančiosios institucijos užduotis. Vadovaujančioji institucija paskiria tarpines institucijas;
                        
                     
                           d)
                        
                        
                           8 straipsnio 1 dalies e punkte nurodyta audito institucija, kai tarpvalstybinio bendradarbiavimo programa įgyvendinama netiesioginio valdymo su PNPP III paramos gavėju būdu. Jeigu audito institucija neturi įgaliojimo vykdyti savo funkcijų visoje teritorijoje pagal tarpvalstybinio bendradarbiavimo programą, jai padeda auditorių grupė, kurią sudaro kiekvienos tarpvalstybinio bendradarbiavimo programoje dalyvaujančios šalies atstovai.
                        
                     
            
               2.   1 dalyje nurodytų struktūrų vaidmenys ir atsakomybė išsamiau apibrėžiami finansiniame partnerystės pagrindų susitarime.
            
            
               3.   Dalyvaujantys PNPP III paramos gavėjai įsteigia kiekvienos tarpvalstybinio bendradarbiavimo programos Jungtinį stebėsenos komitetą (toliau – JSK), kuris atlieka ir 10 straipsnyje nurodyto sektoriaus stebėsenos komiteto funkcijas.
            
            
               4.   Turi būti įsteigtas Jungtinis techninis sekretoriatas (toliau – JTS), padedantis Komisijai, taip pat kitoms struktūroms ir institucijoms, įskaitant JSK. Tas pats JTS gali padėti rengti ir įgyvendinti daugiau nei vieną tarpvalstybinio bendradarbiavimo programą.
            
            
               5.   Taikant netiesioginį valdymą su PNPP III paramos gavėju dalyvaujantys PNPP III paramos gavėjai sudaro dvišalį arba daugiašalį susitarimą, kuriuo nustato atitinkamą atsakomybę už atitinkamos tarpvalstybinio bendradarbiavimo programos įgyvendinimą. Tokiam susitarimui taikomi būtiniausi reikalavimai nustatomi finansiniame partnerystės pagrindų susitarime.
            
         
         
            19 straipsnis
            Konkrečios finansavimo nuostatos
            Tarpvalstybinio bendradarbiavimo programos pagal PNPP III įgyvendinamos tiesioginio arba netiesioginio valdymo būdu vykdant daugiametes programas.
         
         IV ANTRAŠTINĖ DALIS.
         
            ŽEMĖS ŪKIS IR KAIMO PLĖTRA
         
         
            20 straipsnis
            Konkrečios pagalbos kaimo plėtrai nuostatos
            
               1.   Pagalba kaimo plėtrai teikiama pagal centriniu lygmeniu atitinkamų PNPP III paramos gavėjo paskirtų institucijų parengtą ir Komisijai pasikonsultavus su atitinkamais suinteresuotaisiais subjektais pateiktą daugiametę programą, kuri yra daugiametis veiksmų planas pagal Reglamento (ES) 2021/947 23 ir 24 straipsnius.
            
            
               2.   Kaimo plėtros programos PNPP III paramos gavėjų įgyvendinamos netiesioginio valdymo būdu pagal Reglamento (ES, Euratomas) 2018/1046 62 straipsnio 1 dalies c punktą ir suteikia galimybę atrinktų tipų veiksmus finansuoti Europos žemės ūkio fondo kaimo plėtrai lėšomis.
            
            
               3.   Kaimo plėtros programų atveju 8 straipsnio 1 dalies d punkte nurodytas struktūras sudaro PNPP kaimo plėtros (toliau – PNPPKP) agentūra ir PNPPKP vadovaujančioji institucija; jos vykdo veiklą glaudžiai bendradarbiaudamos.
            
            
               4.   Nustatant viešųjų išlaidų normą, išreikštą visų tinkamų finansuoti investicijų sąnaudų procentine dalimi, neatsižvelgiama į nacionalinę paramą, kuria sudaromos palankesnės sąlygos gauti paskolas, teikiamas nenaudojant pagal Reglamentą (ES) 2021/1529 skiriamų Sąjungos lėšų.
            
            
               5.   Pagal kaimo plėtros programas vykdomi investiciniai projektai toliau atitinka Sąjungos finansavimo reikalavimus su sąlyga, kad per penkerius metus nuo galutinio mokėjimo jie nėra iš esmės keičiami.
            
            
               6.   Kaimo plėtros programų atveju 10 straipsnyje nurodytas sektoriaus stebėsenos komitetas yra sektoriaus PNPPKP stebėsenos komitetas.
            
         
         V ANTRAŠTINĖ DALIS.
         
            BAIGIAMOSIOS NUOSTATOS
         
         
            21 straipsnis
            
               
                  Įsigaliojimas ir taikymas
               
            
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 330, 2021 9 20, p. 1.
         
            (2)  2021 m. birželio 9 d. Europos Parlamento ir Tarybos reglamentas (ES) 2021/947, kuriuo nustatoma Kaimynystės, vystomojo ir tarptautinio bendradarbiavimo priemonė „Globali Europa“, iš dalies keičiamas ir panaikinamas Sprendimas Nr. 466/2014/ES ir panaikinamas Reglamentas (ES) 2017/1601 ir Tarybos reglamentas (EB, Euratomas) Nr. 480/2009 (OL L 209, 2021 6 14, p. 1).
         
            (3)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (4)  2021 m. birželio 24 d. Europos Parlamento ir Tarybos reglamentas (ES) 2021/1059 dėl konkrečių nuostatų, taikomų siekiant Europos teritorinio bendradarbiavimo tikslo (Interreg), kuris remiamas Europos regioninės plėtros fondo ir išorės finansavimo priemonių lėšomis (OL L 231, 2021 6 30, p. 94).
         
            (5)  2006 m. liepos 17 d. Tarybos reglamentas (EB) Nr. 1085/2006, nustatantis Pasirengimo narystei pagalbos priemonę (IPA) (OL L 210, 2006 7 31, p. 82).
         
            (6)  2014 m. kovo 11 d. Europos Parlamento ir Tarybos reglamentas (ES) Nr. 231/2014, kuriuo nustatoma Pasirengimo narystei paramos priemonė (PNPP II) (OL L 77, 2014 3 15, p. 11).